50-jarige ouma gee geboorte aan vierlingTracey Britten, ’n 50-jarige ouma van Brittanje, het verlede maand geskiedenis gemaak toe sy geboorte geskenk het aan ’n vierling. Sy is die oudste ma van ŉ vierling in Brittanje se geskiedenis. Volgens Daily Mail het Britten, wat reeds drie kinders en agt kleinkinders het, sowat £7,000 erfgeld van haar ma gebruik om in vitro-behandeling te ondergaan. Britten se kinders is 22, 31 en 32 jaar oud. Nadat Britten deur middel van ŉ keisersnee geboorte geskenk het, is al die babas onmiddellik na die hoësorgeenheid gehaas, waar hulle goeie vordering maak. Hulle is op 31 weke gebore. Britten hoop dat hulle voor Kersfees by die huis sal wees. “Dit was sover ŉ warrelwind en ek is so dankbaar. Een van die babas het al so baie buisies in haar gehad dat ek nog nie regtig haar gesig kon sien nie.” Britten het gesê haar nuwe kinders is ŉ “wonderwerk”, en dat sy en haar tweede man, Stephen, nog besluit op name vir hulle. “Ek wou net een kind gehad het, en nou word ek geseën met vier. Dit is ŉ wonderwerk! Ek het nie besef ons gaan geskiedenis maak nie,” het sy gesê. Britten en Stephen was desperaat vir ŉ vierde kind, en het gesê hulle sou in die wolke gewees het selfs vir ŉ tweeling. “Tydens my nege weke sonar het hulle vir my gesê ek is swanger met vier babas . Ek het in trane uitgebars,” het sy gesê. “Hoewel daar vier embrio’s ingeplant is, het ek nooit in my wildste drome gedink ek sal ŉ vierling hê nie.” Drie van die embrio’s het geheg waarna een van die embrio’s in twee verdeel het. Tracey het vroeër onder kritiek deurgeloop op sosiale media, omdat mense gesê het sy is selfsugtig, maar sy hou vol sy is nie te oud om nog kinders te hê nie. “Niemand kla oor ouer musikante soos Mick Jagger, Ronnie Wood of Elton John wat eers ouers geword het in hul 60’s en 70’s nie. So hoekom val mense my aan?” het sy gesê. Britten meen sy het reeds alles gedoen wat sy in haar lewe wou doen, en dat sy daarom ŉ beter ma sal wees nou dat sy ouer is. “Toe ek vir die eerste keer in my tienerjare ŉ ma geword het, het ek heeltyd gedink aan waarop ek dalk uitmis. Maar nou het ek al alles gedoen; ek kan myself nou ten volle aan my babas toewy,” het sy gesê.